MS «Emma Mærsk»

Bygging

Skipet er bygget av Odense Staalskibsværft A/S (ofte kalt Lindøværftet) med nybygningsnummer L 203. Skipet var planlagt levert i juli 2006, men i juni ble det ennå uferdige skipet rammet av brann. Brannårsaken var en sveisegnist, og resultatet ble at overbygget og deler av maskinrommet ble alvorlig skadet. Byggingen ble forsinket et par måneder og kostet et ekstra tresiftret antall millioner, da et nytt styrhus måtte monteres.
Skipet er utstyrt med en Wärtsilä 14RT-Flex96c hovedmotor, som yter 108 920 hk.  Rederiet understreker at det i konstruksjonen er tatt hensyn til miljøet.  For eksempel er skroget under vannlinjen malt med silikonbasert maling, noe som minsker skipets motstand gjennom vannet og sparer 1 200 tonn drivstoff i året.
Skipet ble navngitt etter Emma Mc-Kinney Møller, som var skipsreder Mærsk Mc-Kinney Møller livsledsagerske gjennom 65 år.  Hun døde i desember 2005.  Skipets gudmor er nestformann i rederiets styre, Ane Mærsk Mc-Kinney Uggla, og hun kunne således minnes sin egen mor da hun navnga skipet 12. august 2006.  Rederiet har tidligere hatt et skip med samme navn.  Dette var et tankskip som var i drift på 1990-tallet.
Skipet avgikk fra verftet ved Munkebo den 16. august.  Grunnet størrelsen og bunnforholdene i Odense-fjorden ble det buksert baklengs ut av fjorden av åtte slepebåter.  Det var da uten last, og dette gjorde at propellen var synlig over havflaten.  På tross av dette førte skipets 60 000 tonn til en dypgang på 7 meter.  Etter to timers buksering var skipet gått klar av fjorden og kunne tankes opp fra et tankskip, før det begynte på en ukes testseilaser før jomfruturen.

Dimensjoner

Skipet er 397 meter langt og 56 meter bredt, hvilket omtrent tilsvarer fire fotballbaner lagt etter hverandre.  Det har en høyde på 100 meter og har 156 907 dødvekttonn.  Tross skipets størrelse kan besetningen være så liten som på 13 personer.
Offisielt oppgir rederiet at skipet har en kapasitet på 11 000 TEU, men Mærsk er kjent for å oppgi høyst moderate tall.  Estimater tilsier at skipet har en kapasitet på 13-15 000 TEU.  I denne kapasitet inngår 1 000 40-fots kjølecontainere.  Skipet laster 22 containere i bredden og omtrent åtte i høyden.
Det foregående største skipet i verden, Xin Los Angeles, har til sammenlikning en tonnasje på 115 000 tonn og en kapasitet på 9 580 TEU, fordelt med 18 containere i bredden.  Mærsk-Møller-gruppens hittil største skip lastet 9 120 TEU.

Fart

Skipet er registrert i Taarbæk nord for København. Skipets kaptein er Henrik Solmer med Michael Thomassen Sort som maskinsjef.
Skipet vil inngå i rederiets linjenett mellom Europa og Asia. Jomfruturen gikk fra Århus den 8. september hvor det seilte via Göteborg, Rotterdam og gjennom Suezkanalen til Hongkong.

Fremtiden

Skipet er det første i en serie av nye skip som Lindøværftet skal levere til rederigruppen. Ytterligere syv skip leveres innen høsten 2007 og serien utvides kanskje til totalt 12 skip. I avtalen ligger mulighet for å bygge skip som er enda større enn Emma Mærsk.
Rederiets konkurrent, Hanjin Shipping, har også planer om å gå inn i markedet for containerskip på mer enn 10 000 TEU. Dette rederiets skip vil bli levert av Samsung Heavy Industries.

Annet

TV-serien Mektige skip som går på Discovery Channel har laget en program,  dedikert spesielt Emma.